L'Ajuntament de Sagunt contracta 41 jóvens per a treballar un any
10 d’agost 2018

![Imagen 1](/media/0mehsv21/82_c_garantia_juvenil_03.jpg)![Imagen 2](/media/1wtaj0dg/82_c_garantia_juvenil_01.jpg)

L'alcalde de Sagunt, Quico Fernández; el delegat de Promoció Econòmica, Miguel Chover, i el regidor de Personal, Sergio Moreno, han rebut en el Saló de Plens del consistori els 41 jóvens que hui comencen a treballar en diferents departaments municipals. El programa d'ajudes a la contractació en entitats locals va destinat a persones jóvens, d'entre 16 i 30 anys, qualificades (EMCUJU) i no qualificades (EMPUJU) inscrites en el Sistema Nacional de Garantia Juvenil. També han estat presents en l'acte de benvinguda altres membres de l'Equip de Govern.

  

La subvenció per part de la Conselleria d'Economia Sostenible, Sectors Productius, Comerç i Treball ascendix a 680.444 euros i l'aportació municipal a 264.437 euros per a completar, així, la quantitat necessària per a contractar els 41 nous empleats que sumen un total de 944.811 euros. 

  

![](/media/pg2fsvh1/82_c_garantia_juvenil_02.jpg)  
_L'alalde de Sagunt, Quico Fernández, i membres de l'Equip de Govern junt als 41 jóvens que han començat a treballar hui en el consistori_  

  

L'alcalde de Sagunt, Quico Fernández, en primer lloc, ha donat l'enhorabona als jóvens que participen en estos plans “**que es duen a terme gràcies a les aportacions de la Unió Europea amb l'aportació del SERVEF i que l'Ajuntament complementa fins a arribar als nivells de salaris que estan vigents en la nostra corporació**”. Fernández ha assegurat que esta és una oportunitat “**que heu d'aprofitar per a la vostra formació i perquè el servei que es presta als ciutadans siga millor, perquè no som entitats abstractes, sinó que el que fem és millorar les condicions de vida de la gent**”. En este sentit, l'alcalde ha destacat el suport d'estos jóvens, ja que “**complementen el treball de la gent que ja tenim**”.

  

Chover ha reiterat la benvinguda de l'alcalde i els ha recordat que en ser treballadors del consistori tenen “**els mateixos drets i obligacions que qualsevol treballador de la casa**”. El delegat els ha explicat que han sigut triats per les seues condicions acadèmiques i que, per tant, “**posareu en pràctica tot el que heu estudiat**” i els ha desitjat que s'adapten adequadament als seus treballs i que treballen amb professionalitat. El regidor ha puntualitzat que esta és la segona promoció del programa en l'Ajuntament de Sagunt i que enguany s'ha duplicat la xifra de contractes, i s'ha passat de 21 en 2017 a 41 en 2018. 

  

En la relació de llocs de treball es troben graduats en Turisme, Periodisme, Dret, Informàtica o Educació Social, així com auxiliars administratius.

  

**Programa Garantia Juvenil**

  

El programa Garantia Juvenil de la Generalitat Valenciana té per objecte promoure l'ocupació per mitjà de la contractació de jóvens aturats menors de 30 anys qualificats o no qualificats per a la prestació de servicis d'interès general i social i millorar així l'adquisició d'experiència professional per a facilitar la seua posterior inserció en el mercat laboral. D'esta forma, l'Ajuntament oferix contractes a jornada completa, de 12 mesos de durada, a jóvens d'entre 16 i 30 anys.

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-contracta-41-jovens-per-a-treballar-un-any/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-contracta-41-jovens-per-a-treballar-un-any/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-contracta-41-jovens-per-a-treballar-un-any/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-contracta-41-jovens-per-a-treballar-un-any/)